C 167/56
HR
Službeni list Europske unije
11.5.2023.
četvrtak, 24. studenog 2022.
5. izražava duboku zabrinutost zbog cijelog niza prijetnji te kršenja ljudskih prava i zlostavljanja s kojima se suočavaju žene i djevojčice u oružanim sukobima te uviđa da su žene i djevojčice osobito ugrožene jer su posebno često meta te su izložene povećanom riziku od nasilja tijekom sukoba i nakon sukoba, čime se sprečava njihovo sudjelovanje u mirovnim procesima; potiče međunarodnu zajednicu da ubrza svoje napore za iskorjenjivanje pošasti seksualnog i rodno uvjetovanog nasilja u oružanim sukobima u istočnom dijelu DR Konga, da zaštiti žrtve, da stane na kraj nekažnjavanju počinitelja i da zajamči pristup pravosuđu, odšteti i pravnoj zaštiti za preživjele; 6. apelira na međunarodnu zajednicu da poduzme konkretne korake kako bi zaustavila aktualno nasilje, posebno poticanjem promicanja dijaloga i nenasilnih rješenja te podupiranjem procesa regionalnog posredovanja, procesa iz Luande, koji je pokrenuo predsjednik Angole João Lourenço; naglašava da sve države stranke Istočnoafričke zajednice (EAC), Južnoafričke razvojne zajednice (SADC) i Međunarodne konferencije o regiji Velikih jezera (ICGLR) moraju poštovati načela dogovorena u okviru skupine šefova istočnoafričkih država i procesa posredovanja iz Luande; snažno ističe potrebu za prekograničnom suradnjom u regiji afričkih Velikih jezera; 7. poziva da se kao dio širih napora za reformu sigurnosnog sektora uspostavi službeni mehanizam provjere, da se istraže kandidati koje treba ukloniti i osigura da sigurnosne snage djeluju u skladu s međunarodnim pravom u području ljudskih prava i standardima humanitarnog prava; 8. apelira na Komisiju i države članice EU-a da osiguraju da predstojeća strategija EU-a za afrička Velika jezera na odgovarajući način odražava brojne i ozbiljne izazove u području ljudskih prava i humanitarne izazove na državnoj i regionalnoj razini, posebno u DR Kongu; 9. poziva zemlje koje graniče s DR Kongom da ojačaju svoje napore za borbu protiv krijumčarenja minerala iz područja sukoba preko svojih zemalja i protiv nezakonite trgovine prirodnim resursima kojom se potpiruje sukob; naglašava da je važno poduzimati daljnje napore kako bi se zaustavilo financiranje oružanih skupina koje sudjeluju u nezakonitoj trgovini prirodnim resursima, uključujući zlato i proizvode od divlje faune i flore; poziva Komisiju da u svojoj reviziji funkcioniranja i učinkovitosti Uredbe (EU) 2017/821 procijeni njezin učinak i efikasnost; 10. nalaže svojoj predsjednici da ovu rezoluciju proslijedi Vijeću, Komisiji, potpredsjedniku Komisije / Visokom predstavniku Unije za vanjske poslove i sigurnosnu politiku, Europskoj službi za vanjsko djelovanje, Afričkoj uniji, Vijeću ministara AKP-a i EU-a, Zajedničkoj parlamentarnoj skupštini AKP-a i EU-a, glavnom tajniku Ujedinjenih naroda te vladi i parlamentu Demokratske Republike Kongo i drugim zemljama Istočnoafričke zajednice.